Erst im März 1931 hot dann mit dem Bau vo da Provinzoistroß ogfangt wern kenna, nochdem de ungklärte Finanzierung und doraaf aafbauande Streits, ob fia des Bnutzn vo dera Stroß a Mauterhom wern soi, da Baubeginn lang vazeagat worn is. Aa währand da Bauphos hot aafgrund vo ana eisetzandan Finanzkrisn nua langsam weitabaut wern. Fertegstejt worn is a ersts, 2,8xa0km langs Teilstickl vo da Provinzoistroß bei Opladn am 27. Septemba 1933. Des woa breits autobahnmaße ausbaut, es hot iba via Fahrstroafan (zwoa pro Fohrtrichtung) vafiagt, de duach a untaschiedliche Helligkeit vo da Fohrbahndeckn voananda trennt warn. Andars ois de oa Joahr zuvoa fertegstejte Vabindung Kealn-Bonn is sie ned vo Konrad Adenauer aeaffnat worn, do der kurz noch da Mochtergreifung vo de Nationoisozialistn seina Ämta enthom worn is. Stattdessn san de Feialichkeitn vom kurz zuvoa zum Genaroiinspektor fia des deitsche Stroßnwesn ernanntn Bauingenieur und NSDAP-Politika Fritz Todt gleidt. A Fortsetzung in Richtung Südn iba de Mühlheima Bruckn zua Kraftfohrtstraß Kealn-Bonn war zwar odocht, is aba nimma realisiert worn.